KOŠICE. Cestujúci v prímestskej doprave v Košickom kraji sa nemusia obávať, že vznikne podobná situácia s prerušením dopravy, aká je momentálne v Banskobystrickom samosprávnom kraji (BBSK).
Informovala o tom hovorkyňa predsedu Košického samosprávneho kraja (KSK) Anna Terezková.
Trnka: Zmluvy sú platné do konca 2021
"Na rozdiel od BBSK máme zmluvy nastavené tak, že všetky investície dopravcov a ich odpisovanie sú podmienené každoročným odsúhlasením župy. Výška úhrady za služby je každoročne definovaná príslušným dodatkom k zmluve," uviedol predseda KSK Rastislav Trnka (nezávislý).
Ako ďalej dodal košický župan, Košický samosprávny kraj má uzavreté zmluvy s dvoma dopravcami v prímestskej doprave, a to spoločnosťami eurobus a Arriva Michalovce.
"Zmluvy o službách v pravidelnej autobusovej doprave vo verejnom záujme sú platné do konca roka 2021 a aktuálne pripravujeme podklady pre výberové konania a plánujeme ich vyhlásiť v polovici roka 2020," uviedol Trnka.
Zohľadnia situáciu z Banskobystrického kraja
Dopravcovia v zmysle zmluvy poskytujú pre Košický kraj všetky ekonomické a prevádzkové údaje týkajúce sa poskytovaných dopravných služieb.
KSK ako objednávateľ každoročne komisionálne posudzuje ekonomicky oprávnené náklady a použitie poskytnutých úhrad z rozpočtu kraja.
Pri príprave znenia nových zmlúv v rámci pripravovanej súťaže bude kraj zohľadňovať skúsenosť z Banskobystrického kraja tak, aby dopravca nemohol svojvoľne zo dňa na deň ohroziť zabezpečenie dopravnej obslužnosti na území kraja.
"Privítali by sme, ak by podmienky vykonávania dopravných služieb vo verejnom záujme na Slovensku definoval dosiaľ chýbajúci zákon o verejnej doprave, ktorý by vytváral rovnaké podmienky vo všetkých druhoch verejnej dopravy a zaistil rovnovážnu pozíciu objednávateľov a dopravcov," dodal Trnka.